Document ID: 32005D0204

OTSUS nr 199,
13. oktoober 2004,
vormide näidiste kohta, mis on vajalikud nõukogu määruste (EMÜ) nr 1408/71 ja (EMÜ) nr 574/72 rakendamiseks (E 300 seeria)
(Tekst viidetega EMP lepingule ja EÜ/Šveitsi vahelisele lepingule)
(2005/204/EÜ)
VÕÕRTÖÖTAJATE SOTSIAALKINDLUSTUSE HALDUSKOMISJON,
võttes arvesse nõukogu 14. juuni 1971. aasta määruse (EMÜ) nr 1408/71 (1) artikli 81 lõiget a sotsiaalkindlustuskavade rakendamise kohta töötajate, füüsilisest isikust ettevõtjate ja nende perekondade liikmete suhtes, kes liiguvad Euroopa ühenduse piires, mille kohaselt Halduskomisjon vastutab kõikide haldusasjadega tegelemise eest, mis kerkivad esile seoses määruse (EMÜ) nr 1408/71 ja sellele järgnevate määruste sätetega,
võttes arvesse nõukogu 21. märtsi 1972. aasta määruse (EMÜ) nr 574/72 (2) artikli 2 lõiget 1 määruse (EMÜ) nr 1408/71 rakendamiskorra kohta, mille tingimuste kohaselt Halduskomisjon on kohustatud välja töötama dokumentide näidised, mis on vajalikud määruste (EMÜ) 1408/71 ja (EMÜ) 574/72 kohaldamiseks,
võttes arvesse 8. veebruari 1994. aasta otsust nr 154 (3) vormide näidiste kohta, mis on vajalikud nõukogu määruse (EMÜ) nr 1408/71 ja määruse (EMÜ) nr 574/72 (E 301, E 302, E 303) rakendamise jaoks,
ning arvestades järgmist:
(1)
Euroopa Liidu laienemine 1. mail 2004 eeldab vormide E 301, E 302 ja E 303 muutmist.
(2)
Euroopa Majanduspiirkonna lepinguga (EMP leping) 2. maist 1992, mida on täiendatud 17. märtsi 1993 protokolli VI lisaga kohaldatakse Euroopa majanduspiirkonnas määruse (EMÜ) nr 1408/71 ja määruse (EMÜ) nr 574/72 sätteid.
(3)
Euroopa Ühendus ja selle liikmesriigid ning Šveitsi Konföderatsioon on sõlminud isikute vaba liikumise lepingu (Šveitsi leping), mis jõustus 1. juunil 2002. Lepingu II lisa viitab määrustele (EMÜ) nr 1408/71 ja (EMÜ) nr 574/72.
(4)
Praktilistel põhjustel peaksid Euroopa Liidus, EMP lepingu reguleerimisalas ja Šveitsi lepingus kasutatavad vormid olema identsed,
ON VASTU VÕTNUD JÄRGMISE OTSUSE:
1.
Otsuses nr 154 esitatud vormide näidised E 301, E 302 ja E 303 asendatakse vormidega, mis lisatakse käesolevale otsusele.
2.
Liikmesriikide pädevad asutused teevad asjaomastele osapooltele (õigustatud taotlejad, ametiasutused, tööandjad jne) kättesaadavaks käesolevale otsusele lisatud vormid.
3.
Need vormid peavad olema kättesaadavad Euroopa ühenduse ametlikes keeltes ja koostatud sellisel viisil, et erinevad versioonid oleksid täielikult ühilduvad, mis võimaldaks kõikidel adressaatidel (õigustatud taotlejad, ametiasutused, tööandjad jne) saada vorm, mis on trükitud omaenda keeles.
4.
Käesolev otsus, mis asendab otsuse nr 154, avaldatakse Euroopa Liidu Teatajas. See jõustub selle avaldamisele järgneva kuu esimesel kuupäeval.

Labels: 12
9
0